stanford-oval/wikipedia huggingface dataset:
המחלוקת על מופע המחצית של סופרבול XXXVIII
תוצאות והשפעה > השפעת התקרית על טימברלייק

בניגוד לג'קסון שהוטלו עליה סנקציות רבות מאז האירוע על טימברלייק לא הוטלו סנקציות כמו שהוטלו על ג'קסון. כשבוע לאחר התקרית טימברלייק הופיע בטקס הגראמי בניגוד לג'קסון שהופעתה בטקס בוטלה. טימברלייק התראיין על התקרית בשנת 2006 כאשר אמר כי לטענתו "אמריקה מתנהגת בקשיחות יתרה כלפי נשים וכלפי אנשים ממוצא אתני". בתקופה שלפניי המופע טימברלייק וג'קסון דנו לגבי דואט שיבצעו באלבומה ואף היו שמועות לגבי שיתוף פעולה גם באלבום של קווינסי ג'ונס אך לאחר המופע מסיבות לא ידועות אך שיתוף פעולה לא יצא לפועל. בשנת 2013 טימברלייק ביצע גרסת כיסוי לשירה של ג'קסון "Let's Wait Awhile" כאשר לא היה ברור לעיניי רבים האם מדובר בהפגנת חיבה כלפי ג'קסון או כהתנצלות בהתייחס למקרה.
פרשנים טענו כי היחס של התקשורת והציבור כלפי ג'קסון היה קשה מדי ומתחו ביקורת על כך שטימברלייק לא נפגע כתוצאה מהתקרית. במאמר שפרסמה שאנון ל. הולנד טענה הכתבת כי היחס שקיבלה ג'קסון בעקבות האירוע לא היה פרופורציונלי והאשימה בכך את עצם היותה אישה ובעלת עור כהה בניגוד לטימברלייק שהוא גבר ועורו היה בהיר ואף טענה כי טימברלייק עשה מניפולציה על גבה של ג'קסון על מנת להרוויח מכך. גם רוב שפילד מהרולינג סטון האשים את טימברלייק וטען כי "ג'סטין הוא לא בדיוק מר נאמנות. הוא עזב לגמרי את ג'נט ג'קסון לאחר התקרית ונתן לה ליטול את כל האשמה". גם ברשת E! מתחו ביקורת כלפי התנהלותו של טימברלייק ואמרו: "טימברלייק לא בזבז זמן והטיל את עיקר האשמה על ג'קסון, בעת שבאופן לא מפתיע האישה לוקחת את האשמה אף על פי שהגבר הפשיט אותה. אופייני בצורה פתטית." גם ב-VH1 ביקרו את התנהלותו של טימברלייק כאשר אמרו: "JT עדיין זוכה לעין צדדית על כך שהשאיר אותה להתייבש."
גם פרשנים נוספים טענו כי ג'קסון "ננטשה על ידי טימברלייק". הוריה של ג'קסון גם בחרו להגיב לפרשה וטענו כי גם הם חוששים כי טימברלייק לא עמד לצד ג'נט בעקבות האירוע: "מה שלא אהבתי הוא שלא היה אדם אחד על הבמה ההיא, היו שני אנשים. לאחר זמן מה הייתה רק ג'נט ג'קסון. זה כל מה שהיה. ג'נט ג'קסון, והוסיפו: "ג'נט לא פתחה את הדבר הזה בעצמה. הוא עשה את זה. הופתענו שהם לא אמרו שום דבר לג'סטין בעניין."
למרות התקרית טימברלייק נבחר להוביל את מופע המחצית בשנת 2018. גם במהלך המופע הזה הוא שר את השיר "Rock Your Body" אך הוא עצר את השיר לפניי שהגיע למילים אותם שר לג'נט בסוף של המופע תוך כדי שהוא אומר את המילה "Stop". רבים ציינו את זה כהתייחסות לתקרית.
תוצאות והשפעה > ההשפעה על הבחירות

פרדריק אס. ליין טען בספרו "The Decency Wars: The Campaign to Cleanse American" כי לתקרית הייתה השפעה על ההתמקדות העיקרית ב"ערכים מוסריים" ו"הגינות תקשורתית" בפריימריז של המפלגה הדמוקרטית בשנת 2004. גם ג'קסון קישרה את התקרית לבחירות שהתקיימו באותה שנה כאשר טענה כי התקרית שימשה בתקשורת כהסחת דעת למלחמה מול עיראק ולחוסר ההצלחה של נשיא ארצות הברית ג'ורג' ווקר בוש, להשיג תמיכה. בוש עצמו ואשתו לורה בוש הביעו את דעתם על נושא התקרית שלטענת רבים מטרת התגובה הייתה גם הסחת דעת.
מחלוקות נוספות > פרסומות

במהלך השנים נהגו להציג בסופרבול פרסומות שנויות במחלוקת בנושאים כמו מין, דת, פוליטיקה ואלימות אך בעקבות התקרית ה-NFL אסרו לשידור פרסומות מסוג זה. למרות זאת ב-2009 ה-CBS שידרו במהלך המשחק פרסומת העוסקת בהפלות מה שגרם למחלוקת. בעקבות כך שנה לאחר מכן שנת 2005 הייתה אמורה להיות משודרת פרסומת לתרופה ובה הישבן של השחקן מיקי רוני היה אמור להיות חשוף אך פוקס, הרשת שהייתה אחראית על השידור באותה שנה ביטלה את שידור הפרסומת.
מחלוקות נוספות > התקרית עם מארק רוברטס

רגעים לאחר התקרית הסטרייקר מארק רוברטס התרוצץ במגרש עירום כשהוא לובש תחתוני חוטיני בלבד. אף על פי שנהג לעשות זאת בעבר בעקבות תקרית הפיטמה הפקת המופע קראה לאבטחה על מנת לפנות את רוברטס ואף לאחר מכן לקחו את רוברטס למעצר במשטרה.
מחלוקות נוספות > התקרית עם קיד רוק

לאחר התקרית נוצרה מחלוקת גם בעקבות הופעתו של המוזיקאי קיד רוק במופע כאשר רוק הופיע עם בגד פונצ'ו בצורה של דגל אמריקאי שלאחר מכן השליך אותו לעבר הקהל. כתוצאה מכך הסנטור האמריקאי זל מילר טען כי מה שרוק עשה היה "חילול אמריקה".
בתרבות הפופולרית

הזמרת קייטי פרי התייחסה לתקרית בקליפ שלה לשיר "Last Friday Night (T.G.I.F.)" כאשר באחד הסצנות בקליפ היא חושפת את השד שלה בטעות ולאחר מכן מסתירה אותו מיד. התקרית שוחזרה לאחר מכן גם בקליפ של השיר "Ass Like That" של הראפר אמינם. בשנת 2013 הופיעה הזמרת מיילי סיירוס בטקס פרסי ה-VMA ביחד עם הזמר רובין ת'יק. ההופעה שהייתה שנויה במחלוקת בשל תכניה המיניים הושוותה להופעתה של ג'נט בסופרבול.
המנוח "תקלת מלתחה" החל להיות בשימוש באופן תדיר בקרב אנשי בידור כאשר היה שימוש במושג שרצו לתאר חשיפות ציבוריות, עירום בשוגג או בעיות בבגדים. בהמשך גם עשו שימוש במושג "תקלות מלתחה" תוך כדי שהביאו את התקרית כדוגמה הטובה ביותר לתאר את המונח.
גם באחד מפרקיי התכנית של SNL ג'קסון עצמה השתתפה ושחזרה את התקרית כאשר חשפה את השד שלה אך השד צונזר על ידי הפקת התכנית ומאוחר יותר נאמר כי ג'קסון לא באמת חשפה את השד אליה היא לבשה חזייה מתחת.
טימברלייק גם התייחס לאירוע בשנת 2009 כאשר קרע חלק מהלבוש של קריסטן וויג במהלך הופעתו בתוכנית. בנוסף גם בתוכנית "איש משפחה" באחד מפרקי התכנית נעשה אזכור לתקנות המחמירות שקבעו ה-FCC בעקבות התקרית. בנוסף בפרק אחר של התכנית נעשה שימוש במונח "תקלת מלתחה". בהמשך בתוכנית היה פרק נוסף בשם "The Freaking FCC" ששוב מתייחס לתקנות המחמירות שקבעו ה-FCC לאחר התקרית ואף באותו פרק היה שחזור של התקרית. למרות הפרק השנוי במחלוקת הפרק קיבל מועמדות לפרס אמי ולפרס אנני. התקרית שימשה השראה גם לתוכנית סאות'פארק בפרק "Good Times with Weapons". בפרק יוצרי התוכנית מפנים את תשומת הלב לתקשורת ולתגובה המיותרת של הציבור, לחשיפה הקצרה של ג'קסון ואף עושים שימוש במונח "תקלת מלתחה". בהמשך התקרית אוזכרה גם בשעשועונים שונים.
כמה מגישי פרסים התייחסו גם הם לאירוע ביניהן אנה ניקול סמית' בטקס פרסי ה-VMA האוסטרלי, דייב שאפל בטקס פרסי ה-VMA האמריקאי והזמרת אלניס מוריסט בטקס פרסי ג'ונו כאשר אמרה: "זה מטריד וסקרן אותי לראות מה קרה מזה. כולנו יצורים מיניים, ואם לא נעזוב את זה באופן אורגני, אנחנו מדחיקים את עצמנו. אם אנחנו מדחיקים כעס, זה הופך לדיכאון. אם אנחנו מדחיקים את המיניות שלנו, זה הופך לפורנוגרפיה. ואונס. לחשוב שהמדינה הייתה בסערה בגלל פטמה." גם הקומיקאי ראסל ברנד בחר להתייחס לתקרית בטקס פרסי ה-VMA האמריקאי בשנת 2008. בשנת 2019 הראפר האמריקאי MC Zappa אזכר את התקרית בשירו "It's All A Game" כאשר שר את המשפט "problems keep poppin' up like a titty at the Super Bowl/They say God never give you more than you could hold".
ג'ייק ג'ונסון

| --- | --- |

ג'ונסון בכנס קומיק-קון, סן דייגו, 2018
 לידה:  28 במאי 1978 (בן 46) אוונסטון, אילינוי, ארצות הברית 
 שם לידה:  Mark Jake Johnson Weinberger 
 מדינה:  ארצות הברית ארצות הברית
 תקופת הפעילות:  מ-2006 
 עיסוק:  שחקן, מדבב, קומיקאי, תסריטאי, מפיק
 מקום לימודים:  אוניברסיטת איווה  בית הספר לאמנויות על שם טיש 
 בת זוג:  ארין פיין (נישואין; 2006–הווה)
 מספר צאצאים:  2 
 פרופיל ב-IMDb
 
ג'ייק מארק ג'ונסון (באנגלית: Jake Mark Johnson; נולד ב-28 במאי 1978) הוא שחקן קולנוע וטלוויזיה, מדבב, קומיקאי, תסריטאי ומפיק אמריקאי ממוצא יהודי. נודע בעיקר בזכות תפקידו בתור ניק מילר בסיטקום האמריקאי "הבחורה החדשה" ומתפקידיו בסרטים בסרטים "קשר לא מחייב", "נראה אותך שוטר", "עולם היורה", "תופסת" ו"ספיידרמן: ממד העכביש".
ביוגרפיה

נולד בשם מארק ג'ייק ג'ונסון ויינברגר באוונסטון, אילינוי. הוריו התגרשו כשהיה בן שנתיים, והוא גדל בחיק אמו, ביחד עם אחיו ואחותו הגדולים, דן ורייצ'ל. אביו, קן ויינברגר היה בעלים של סוכנות רכב והוא ממשפחה יהודית-אשכנזית. אמו, איב ג'ונסון היא אומנית שיוצרת חלונות מזכוכית ויטראז', וממשפחה קתולית. הוא קרוי על שם דודו מצד אמו, מארק ג'ונסון, שמת בגיל 26 בתאונת אופנוע בשנת 1977, כשנה טרם לידתו שלו.
את לימודיו התיכוניים עשה בתיכון ניו טרייר בווינטקה שבמחוז קוק, אילינוי, והחל את לימודיו האקדמיים באוניברסיטת איווה. במהלך שהותו באיווה סיטי, הוא כתב מחזה, שבסופו של דבר סייע לו להתקבל לבית הספר לאמנויות על שם טיש באוניברסיטת ניו יורק, שם למד תסריטאות.
קריירה

לאחר שעבר ללוס אנג'לס, ג'ונסון פרנס את עצמו כמלצר וכעוזר הפקה, כמו כן מצא לעצמו מספר תפקידי אורח בסדרות טלוויזיה. בשנת 2007 שיחק והתארח בין היתר בסדרות "תרגיע" ברשת HBO, ובסדרה "היחידה" ברשת CBS. כמו גם קיבל תפקיד קצת יותר משמעותי בתוכנית המערכונים "דרק וסיימון" ב-TBS, שהפיק וביים בוב אודנקירק.
בשנת 2009 ג'ונסון הופיע בסרט המוקומנטרי "לב מנייר". ב-2010 הוא לוהק לתפקיד קטן בסרט הקומדיה "תביא אותו כמו גבר" והופיע בסרט "טקס" לצדה של אומה ת'ורמן.
בשנת 2011 הוא הופיע בתפקיד משני בסרט הקומדיה הרומנטית "קשר לא מחייב", בכיכובם של נטלי פורטמן ואשטון קוצ'ר. מאותה שנה החל לשחק בתפקיד מרכזי בתור ניק מילר בסדרה "הבחורה החדשה" לצידה של זואי דשנל, ברשת פוקס האמריקאית. גילם את תפקיד זה במשך שבע עונות, עד תום הסדרה בשנת 2018.
בשנת 2012 הוא שיחק בסרט קומדיית הפעולה "רחוב ג'אמפ 21", בכיכובם של ג'ונה היל וצ'אנינג טאטום. באותה שנה הוא הוזמן לפסטיבל הסרטים סאנדנס יחד עם צוות השחקנים שהופיע לצדו בסרט העצמאי "על אחריותכם בלבד".
בשנת 2013 כיכב בסרט הקומדיה "חברים לשתייה" לצידה של אוליביה ויילד, ובהמשך כיכב גם בסרט הדרמה הקומית "The Pretty One"(אנ'), לצידה של זואי קאזאן.
בשנת 2014 הוא כיכב בסרט הקומדיה "נראה אותך שוטר" לצדו של דיימון ואינז ג'וניור, וכן השתתף בסדרת פרסומות לרכבי דודג' דארט לצדו של השחקן קרייג רובינסון. ב-2015, שיחק בסרטו של קולין טרוורו "עולם היורה" בתור לורי קרות'רס, המשמש כמפעיל הטכני של פארק היורה.
בשנת 2018 הוא כיכב בסרט הקומדיה "תופסת" בדמותו של רנדי סיליאנו לצדם של ג'ון האם וחניבעל בורס(אנ'). בשנה זו דיבב את פיטר פרקר / ספיידרמן בסרט ההנפשה "ספיידרמן: ממד העכביש" מבית מארוול קומיקס.
בשנת 2019 לוהק לסדרת הטלוויזיה "סטאמפטאון" של ABC בתפקיד הראשי של גריי מק'ונל. הוא לקח את התפקיד מהשחקן מארק וובר, שגילם את הדמות בפרק הפיילוט.
חיים אישיים

ב-2006 נישא לארין פיין, ולהם שתי בנות-תאומות. מתגוררים בלוס אנג'לס, קליפורניה.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2007 | משוך בגזר | שחקן כדורסל |  |
| 2008 | חגורה אדומה | גויאברה |  |
| 2009 | לב מנייר | ניקולס יסנובק |  |
| 2010 | תביא אותו כמו גבר | ג'אז מן |  |
| 2010 | Ceremony | טדי |  |
| 2010 | Spilt Milk | טוד |  |
| 2011 | קשר לא מחייב | אלי |  |
| 2011 | הרולד וקומר 3: חוגגים את חג המולד | ישו |  |
| 2012 | על אחריותכם בלבד | ג'ף סוונסון |  |
| 2012 | רחוב ג'אמפ 21 | המנהל דדיאר |  |
| 2013 | חברים לשתייה | לוק דרלינגסון |  |
| 2013 | האחות היפה | וואסל |  |
| 2013 | Coffee Town | שותף של וויל |  |
| 2014 | סרט לגו | בארי | דיבוב |
| 2014 | שכנים | סבסטיאן |  |
| 2014 | נראה אותך שוטר | ריאן ג'יי. או'מאלי |  |
| 2015 | חפירות לאש | טים | גם תסריטאי ומפיק |
| 2015 | עולם היורה | לורי קרות'רס |  |
| 2016 | ג'ושי | רג'י |  |
| 2016 | מייק ודייב מחפשים דייט | רוני |  |
| 2017 | לזכות בכל הקופה | אדי גארט | גם תסריטאי ומפיק |
| 2017 | דרדסים: הכפר האבוד | רגזני | דיבוב |
| 2017 | Flower | ריימונד ונדרוס |  |
| 2017 | Becoming Bond | פרגרין קרות'רס |  |
| 2017 | המומיה | כריס וייל |  |
| 2018 | תופסת | רנדי "צ'ילי" קיליאנו |  |
| 2018 | ספיידרמן: ממד העכביש | פיטר פארקר / ספיידרמן | דיבוב |
| 2021 | Ride the Eagle | לייף | גם תסריטאי ומפיק |
| 2023 | ספיידרמן: ברחבי ממדי העכביש | פיטר פארקר / ספיידרמן | דיבוב |
| 2024 | אף פעם לא לבד (אנ') | טומי | גם במאי, תסריטאי ומפיק |
| 2025 | Wildwood | מר מק'קיל | דיבוב |
| 2026 | ספיידרמן: מעבר לממדי העכביש (אנ') | פיטר פארקר / ספיידרמן | דיבוב |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2007 | דרק וסימון | ג'ייק | 6 פרקים |
| 2007 | תרגיע | אדם בטלפון | פרק: "The N Word" |
| 2007 | היחידה | מרטין | פרק: "MPs" |
| 2009 | שקר לי | הווארד קריז | פרק: "Love Always" |
| 2010 | פלאש פורוורד | פאוול | פרק: "Countdown" |
| 2011–2018 | הבחורה החדשה | ניקולס "ניק" מילר | תפקיד ראשי (7 עונות); 146 פרקים |
| 2011 | אלן גרגורי | ג'ונה זאדק | דיבוב; 6 פרקים |
| 2012 | NTSF:SD:SUV:: | ג'ורגן | פרק: "The Real Bicycle Thief" |
| 2013 | Ghost Ghirls | אדי הנסון | סדרת רשת; פרק: "Home Is Where The Haunt Is" |
| 2013 | High School USA! | מר סטרוקטר | דיבוב: 10 פרקים |
| 2013, 2015, 2019 | היסטוריה שתויה | צ'יק גנדיל / בוריס ספאסקי / וויליאם ב. טראוויס | 3 פרקים |
| 2015 | רגעים מתים | קטלר | פרק: "The American" |
| 2015–2017 | בוג'ק הורסמן | אוקסנארד | דיבוב; 3 פרקים |
| 2016, 2019 | איזי | דרו | 2 פרקים |
| 2016 | בא בדוב | דייב | דיבוב; פרק: "The Island" |
| 2016 | לגו פארק היורה: בריחת האינדומינוס | לורי קרות'רס | דיבוב; 5 פרקים |
| 2017 | Comrade Detective | סטן | דיבוב; 5 פרקים |
| 2017–2018 | רגעים מתים | ג'ון הלדמן | 3 פרקים |
| 2019–2020 | סטאמפטאון | גריי מק'ונל | תפקיד ראשי; 18 פרקים |
| 2020 | Mythic Quest | דוק מייקל | פרק: "A Dark Quiet Death" |
| 2020 | צעד וחצי | בן הופקינס | דיבוב; 10 פרקים |
| 2022 | שאגה | גרג | פרק: "The Woman Who Found Bite Marks on Her Skin" |
| 2022 | אולי הלך לאיבוד | דדי | מיני-סדרה |
| 2022–2023 | מינקס | דאג | תפקיד ראשי; 10 פרקים |
| 2023 | ההיסטוריה המטורפת של העולם – חלק 2 | מרקו פולו | פרק: "II" |
אגף כוח האדם

| --- | --- |
 
סמל ודגל האגף
 פרטים
 כינוי:  אכ"א
 מדינה:  ישראל ישראל
 שיוך:   צה"ל
 סוג:  אגף / יחידת מטה
 בסיס האם:  הקריה
 פיקוד
 יחידת אם:  המטה הכללי של צה"ל
 דרגת המפקד:    אלוף
 מפקד נוכחי:  דדו בר כליפא
 מפקדים:  מפורט בהמשך
אגף כוח האדם (בראשי תיבות: אכ"א, נקרא בעבר אגף משאבּי אנוש) במטה הכללי של צה"ל, הוא הגוף המתכנן והמתאם את פעילות הצבת כוח האדם ותנועתו, הטיפול במשאבּי האנוש של הצבא, התכנון מול תקינת אגף התכנון ותנאי השירות של הפרט.
בשנים 2004–2008, עת כהונתו של אלעזר שטרן כראש האגף, נקרא האגף אגף משאבּי אנוש (אמ"ש); ביולי 2008, עם כניסתו לתפקיד של מחליפו אבי זמיר, שונה שם האגף לשמו הקודם - אגף כוח האדם.
ראש אכ"א הנוכחי הוא האלוף דדו בר כליפא, אשר מונה לתפקיד ב-18 בנובמבר 2024, במהלך מלחמת חרבות ברזל.
ראשי האגף

| 0 | 1 | 2 |
| --- | --- | --- |
| שם | תקופת כהונה | הערות |
| אלוף משה צדוק | מאי 1947 – אוקטובר 1949 | ראש אגף כוח האדם במטכ"ל "ההגנה", ולאחר מכן במטה הכללי של צה"ל |
| אלוף שמעון מזא"ה | אוקטובר 1949 – דצמבר 1952 |  |
| אלוף צבי צור | דצמבר 1952 – פברואר 1956 | לימים הרמטכ"ל ה־6 |
| אל"ם גדעון שוקן | פברואר 1956 – ספטמבר 1959 | הועלה לדרגת אלוף במאי 1959 |
| אלוף אהרון דורון | ספטמבר 1959 – יולי 1963 |  |
| אלוף חיים בן-דוד | יולי 1963 – יולי 1966 |  |
| אלוף שמואל איל | יולי 1966 – 1970 |  |
| אלוף שלמה להט | 1970 – ספטמבר 1972 | כיהן כראש עיריית תל אביב-יפו בשנים 1974–1993 |
| אלוף הרצל שפיר | ספטמבר 1972 – אפריל 1974 | לימים מפכ"ל משטרת ישראל |
| אלוף משה גדרון | אפריל 1974 – פברואר 1976 |  |
| אלוף רפאל ורדי | פברואר 1976 – 1978 |  |
| אלוף משה נתיב | 1978 – 1983 |  |
| תא"ל עמוס ירון | 1983 – 1985 | הועלה לדרגת אלוף ב־1984 |
| אלוף מתן וילנאי | ינואר 1986 – 1989 | לימים סגן הרמטכ"ל |
| אלוף רן גורן | 1989 – 1992 |  |
| אלוף יורם יאיר | 1992 – 1995 |  |
| אלוף גדעון שפר | 1995 – 1998 |  |
| אלוף יהודה שגב | 1998 – יולי 2001 |  |
| אלוף גיל רגב | יולי 2001 – יולי 2004 |  |
| אלוף אלעזר שטרן | יולי 2004 – יולי 2008 | בתקופתו נקרא האגף אגף משאבּי אנוש (אמ"ש) |
| אלוף אבי זמיר | יולי 2008 – יוני 2011 |  |
| אלוף אורנה ברביבאי | יוני 2011 – ספטמבר 2014 | האישה הראשונה בדרגת אלוף |
| אלוף חגי טופולנסקי | ספטמבר 2014 – דצמבר 2016 | פרש מתפקידו עקב גנבת מחשבו הצבאי מביתו |
| אלוף מוטי אלמוז | ינואר 2017 – פברואר 2021 |  |
| אלוף יניב עשור | פברואר 2021 – נובמבר 2024 | פיקד על האגף במלחמת חרבות ברזל, לימים מפקד פיקוד דרום. |
| אלוף דדו בר כליפא | נובמבר 2024 – הווה | מפקד האגף במלחמת חרבות ברזל |
לקריאה נוספת

עמוס ירון, רוח המפקד, ידיעות ספרים, 2022, עמודים 161-131
אנורקסיה נרבוזה

| --- | --- |

כרזות של האגודה למאבק באנורקסיה ובבולימיה
 תחום:  פסיכיאטריה 
 טיפול:  THC  norethandrolone 
 קישורים ומאגרי מידע
 eMedicine:  805152 
 MeSH:  D000856
 סיווגים
 ICD-11:  6B80 
 
אנורקסיה נרבוזה (באנגלית: Anorexia nervosa; ולפי האקדמיה ללשון העברית - צַיְמָנוּת) היא הפרעת אכילה חמורה ומסכנת חיים הגורמת לאובדן משקל משמעותי ובמקרים קיצוניים אף למוות.
המונח "אנורקסיה" מקורו ביוונית ומשמעותו "חוסר תיאבון", אך הוא מטעה, מכיוון שהאדם הלוקה בהפרעה לרוב אינו מאבד את תיאבונו אלא מדכא אותו באופן רצוני. דימוי הגוף אצל חלק מן האנורקסים מעוות ביותר - הם חווים עצמם שמנים גם כאשר הם סובלים מרזון קיצוני. הם חוששים מהאוכל ומתקשים להכיל הרגשה של שובע. הצמצום באכילה גורם לירידה ניכרת במשקל ומשום כך חלק מהחולים הופכים לרזים בצורה קיצונית.
ההפרעה מובילה לקישור הערך העצמי עם המשקל ובשל כך לצמצום באכילה. עיסוק קיצוני באוכל כמנגנון הגנה כנגד כאב נפשי קיים גם בבולימיה.
אובדן המשקל ותת התזונה עלולים להוביל לסיבוכים רפואיים קשים - רזון קיצוני, הפסקת הווסת אצל נשים, היחלשות המערכת החיסונית וכתוצאה מכך רגישות גבוהה לזיהומים, הפרעות בקצב הלב ודלדול עצם (אוסטיאופורוזיס).
קריטריונים לאבחון

קיימים שלושה קריטריונים בסיסיים לאבחון המחלה על פי ה-DSM-5:
הגבלת כמות המזון הנצרך באופן קיצוני ביחס לדרישות הגוף, מה שמוביל למשקל נמוך באופן משמעותי. הדרישות הגופניות משתנות ביחס לגיל, המין, המסלול ההתפתחותי והבריאות גופנית. משקל גוף נמוך באופן משמעותי מוגדר כמשקל שהוא פחות מהמינימום התקין אצל מבוגרים, או אצל ילדים ומתבגרים, פחות מהצפי המינימלי כדי לאפשר גדילה ובריאות תקינה.
פחד אינטנסיבי מעלייה במשקל או מהשמנה, או התנהגות מתמשכת של דחייה וחרדה מעלייה במשקל, אפילו כשהמשקל נמוך באופן קיצוני.
הפרעה בדימוי העצמי הקשורה למשקל או לצורת הגוף הנוכחיים, השפעה מופרזת שלהם על ההערכה עצמית או חוסר הכרה מתמשך בחומרתו של משקל הגוף הנמוך הנוכחי.
בעבר אחד מהקריטריונים היה הפסקת הווסת אצל נשים. עם זאת, מאחר שההפרעה נצפית אצל יותר ויותר נערות לפני גיל הווסת ואצל גברים, הוחלט להוריד קריטריון זה מהמהדורה האחרונה של ה-DSM.
תתי-הסוגים של אנורקסיה

אנורקסיה מסוג מגביל (Restricting type): תת-סוג זה מתאר מצבים שבהם הירידה במשקל מתרחשת בעיקר באמצעות דיאטות קיצוניות, צומות או פעילות גופנית מוגזמת. לאנשים הסובלים מסוג זה של אנורקסיה אין אפיזודות של אכילה כפייתית והם לא מבצעים התנהגויות מפצות לאחר האכילה (כמו הקאות יזומות או שימוש לרעה בחומרים משלשלים).
אנורקסיה עם התנהגות מפצה/אכילה כפייתית (Binge-eating/purging type): תת-סוג זה מתאר מצבים שבהם הירידה במשקל כוללת התנהגויות מפצות לאחר אכילה (כמו הקאות יזומות או שימוש לרעה בחומרים משלשלים או חוקנים) או אפיזודות של אכילה כפייתית. ההתנהגות המפצה יכולה להתרחש לאחר בולמוסי אכילה, אך במקרים אחרים היא תתקיים גם לאחר צריכת מזון סטנדרטית או מועטה.
אנורקסיה נרבוזה לא טיפוסית (Atypical anorexia nervosa): תחת האבחנה הפרעת אכילה שאינה ספציפית (Other Specified Feeding or Eating Disorder), ניתנת כאשר ישנה עמידה בכל הקריטריונים האבחוניים של אנורקסיה נרבוזה, אך למרות אובדן משקל משמעותי, המשקל עדיין נמצא בטווח התקין של המשקל או מעליו.
מעבר בין תתי-הסוגים ובין אנורקסיה לבולימיה נרבוזה הוא שכיח.
דרגות חומרה

במבוגרים, דרגות החומרה מבוססות על מדד מסת הגוף הנוכחי (BMI). בילדים ובני נוער דרגות החומרה מבוססות על אחוזי BMI.
הטווחים עליהם מבוססות דרגות החומרה מתבססות על הקטגוריות שקבע ארגון הבריאות העולמי לרזון:
אנורקסיה קלה - BMI גדול או שווה ל-17
אנורקסיה מתונה - BMI בטווח 16-16.99
אנורקסיה חמורה - BMI בטווח 15-15.99
אנורקסיה קיצונית - BMI נמוך מ-15
דרגת החומרה עשויה להשתנות בלי קשר ל-BMI על מנת לשקף את חומרתם של סימפטומים קליניים, את מידת המוגבלות ואת הצורך בהשגחה על החולה.
גורמים

תחילתה של הפרעה זו קשורה לעיתים קרובות עם אירוע מלחיץ. לפעמים המחלה מתפרצת ללא כל סיבה נראית לעין. אנשים צעירים עשויים להפגין תכונות לא טיפוסיות כגון הכחשת "פחד מהשמנה". לצעירים ישנם סיכויים גבוהים יותר לחלות מחלה ארוכה. לאנשים רבים יש תקופה של שינוי התנהגות אכילה לפני הקריטריונים המלאים עבור ההפרעה.
אנשים אשר מפתחים מהילדות הפרעות חרדה או מציגים אובססיביות ופרפקציוניזם, יהיו בסיכון מוגבר לפתח אנורקסיה.
לאנורקסיה אין גורם אחד והיא נגרמת כתוצאה משילובים של גורמי סיכון שונים.
אחת ההשערות שהוצעו בשנים האחרונות היא שהפרעות אכילה הן סימפטום הישרדותי של פוסט-טראומה מורכבת המצריכה טיפול במקור הטראומה ולא בסימפטום של הפרעת האכילה.
ניתן לחלק את הגורמים המוכרים להתפרצות המחלה לשלוש קבוצות עיקריות:
גורמים סביבתיים:
אירועים טראומטיים.
התעללות מינית.
התעללות רגשית.
התעסקות יתר סביבתית באוכל, בדימוי הגוף ובמשקלו.
יחס סביבתי שלילי על אנשים בעלי עודף משקל ורתיעה מעליה במשקל.
יחס סביבתי חיובי על אנשים בעלי גזרה דקה ושאיפה לרזון.
מודלי היופי המציגים רזון קיצוני.
גורמים גנטיים:
קרבה גנטית לחולים בהפרעות אכילה או בהפרעות נפשיות אחרות.
גנים מסוימים המשפיעים על ויסות הרגשות, משקל הגוף והרעב.
גורמים פסיכולוגיים:
דימוי עצמי ודימוי גוף נמוך.
תחושה של אובדן שליטה.
פרפקציוניזם או חשיבה מקובעת.
תחושות אשמה ובושה.
דיכאון וחרדה.
הפרעות נפשיות נוספות כגון הפרעה אובססיבית קומפולסיבית, הפרעת אישיות גבולית והפרעה פוסט-טראומתית.
השפעת הערכים החברתיים - תרבותיים, בעידן של היום יש משמעות רבה לתחרותיות, הישגיות ומצוינות. ישנה הצורך בשליטה ושאיפה למראה צעיר יותר, כל אלה מעצימים את הרזון ונותנים חשיבות משמעותית למשקל ולהופעה חיצונית כמדד להצלחה. ישנם פערים אשר מעמידים את המתבגרים במצב של תסכול תמידי ותחושת כישלון ובגלל זה הם מובלים לירידה בערך העצמי ופגיעה בדימוי הגוף שלהם. נמצא שהפרעות אכילה בקרב נשים ונערות צעירות נגרם בעיקר מנורמות חברתיות הקשורות להופעה חיצונית ולמשקל.
השפעה של המדיה החברתית, אשר מעבירה מידע המשפיע בקרב בני נוער וילדים. ברשתות החברתיות ניתנת חשיבות רבה להופעה חיצונית, שגם אם היא לא מציאותית היא יוצרת תחרות סמויה בין בני הנוער ולרוב לא אפשרית להשגה. התקשורת משפיעה גם באמצעות יצירת חיזוקים חיוביים להתנהגויות לא חיוביות, כמו הדגשה חוזרת על חשיבות הדיאטה וכיצד זה עוזר לבריאות, היא מביאה לדוגמה, מזונות דיאטטיים בפרסומות שונים ומבליטה את משקלן של נשים והבלטה של דמויות אידיאליות רזות.
הגורמים הפסיכולוגיים פעמים רבות הן תוצאה של פגיעה מינית או התעללות והן חלק מהסימפטומים של פוסט-טראומה ופוסט-טראומה מורכבת.
פעמים רבות המקור לטראומה מודחק ולכן לא יודעים שזו הסיבה להפרעה. זו אחת הסיבות שבגללן קשה להחלים מאנורקסיה - כיוון שקשה מאוד לטפל במקור שהביא להתפרצותה.
גורם נוסף לאנורקסיה הוא חוסר שלמות של אנשים עם גופם. התהליך מתרחש בהדרגה כאשר בשלב הראשון אדם הופך לא מרוצה מההופעה שלו ומהתחושה הנלוות של נחיתות. אדם נמצא מדוכא ברוב זמנו ומסתכל על עצמו שעות רבות במראה ומגלה לדעתו ליקויים רבים שצריך לתקן בגופו לדוגמה, לחיים עגולות, רגליים מלאות וכדומה. בשלב השני לאחר שהוא הבין את הצורך בתיקון הליקויים הוא מתחיל להגביל את עצמו באכילת מזון ומחפש דיאטות שונות. בשלב השלישי האדם מתחיל להיות רעב ללא הרף, מסרב לאכול וכל הזמן מנסה להפוך את התזונה היומיומית לתזונה מינימלית מאוד. כתוצאה מכך יש ירידה דרסטית במשקל.
שכיחות

מחלת האנורקסיה מופיעה לרוב אצל נשים צעירות ובמדינות מפותחות. עם זאת, היא קיימת גם אצל גברים, ובפרט אצל צעירים בגיל העשרה. המחלה מתפרצת בדרך כלל בגיל ההתבגרות או בגיל הנעורים והשכיחות שלה יורדת לאחר תקופת ההתבגרות.
המחלה מתחילה רק לעיתים רחוקות לפני גיל ההתבגרות או לאחר גיל 40 - אך תוארו מקרים של התחלה מוקדמת ומאוחרת.
ככל הנראה שכיחה יותר האנורקסיה נרבוזה במדינות מפותחות בעלות הכנסה גבוהה, כגון בארצות הברית, מדינות אירופאיות רבות, אוסטרליה, ניו זילנד ויפן, אך שכיחותה ברוב המדינות בעלות הכנסה נמוכה ובינונית אינה ודאית דיה.
אנורקסיה שכיחה יותר בנשים מאשר בגברים - בדרך כלל בשכיחות של 1:10. בשנים האחרונות נרשמה עלייה בשיעור הגברים שלוקים בהפרעה.
במחקרים שנעשו בישראל בקרב מתגייסות - נמצא שחמש מכל 100 מתגייסות לקו בהפרעת אכילה כלשהי. מספר הלוקים באנורקסיה הכפיל את עצמו מאז שנות ה־60 של המאה ה־20 ונמצא במגמת עלייה.
בין הפרשנים המאוחרים יש הסבורים כי הפרשיה הראשונה של פרשת מטות העוסקת ב״נדרי עינוי נפש״ (כגון שלא לאכול דבר מסוים) מתייחסת לתופעה של נדרים הבאים בעקבות אנרוקסיה בדגש על נערות צעירות לפני ומיד לאחר החתונה, וכמו שכתוב שם (ספר במדבר פרק ל, פסוקים: ב-יז): וְאִשָּׁ֕ה כִּֽי-תִדֹּ֥ר נֶ֖דֶר לַֽיהֹוָ֑ה וְאָֽסְרָ֥ה אִסָּ֛ר בְּבֵ֥ית אָבִ֖יהָ בִּנְעֻרֶֽיהָ...כָּל-נֵ֛דֶר וְכָל-שְׁבֻעַ֥ת אִסָּ֖ר לְעַנֹּ֣ת נָ֑פֶשׁ״. וברמב״ן שם: ״לענת נפש - והם כגון 'פירות העולם עלי'״, כלומר שאוסרת על עצמה לטעום מפירות העולם, וכך מבואר בארוכה במסכת נדרים מן התלמוד.
שכיחות > אנורקסיה בקרב גברים

הפרעות אכילה בדרך כלל נפוצות יותר אצל נשים מאשר אצל גברים. מבחינה מחקרית זהו נתון מוכר, המתבסס על ההנחה שלגברים יש דימוי גוף חיובי לעומת נשים והעיסוקים בדיאטה הוא שולי. אך בעשור האחרון קיימת עלייה גבוהה בשיעור הפרעות האכילה בקרב גברים. הסיבה לכך היא, בין היתר, החשיפה המוגברת לאמצעי התקשורת בשנים האחרונות. ישנן פרסומות המציגות גוף גברי, חטוב ושרירי ושמות דגש על גוף גברי השואף לשלמות. כיום, גברים רבים מקפידים על לבוש אופנתי, מטפחים את גופם ומנסים לייצר גוף "ייצוגי" ככל האפשר. ככל שגדל המרדף אחר מראה חיצוני גברי מושלם, כך ניכרת עלייה בשיעור הפרעות האכילה בקרב גברים.
שכיחות > אנורקסיה של הספורטאים

מלבד נערים ונערות, קיימת קבוצה נוספת בסיכון לפתח את ההפרעה והיא ספורטאים. זוהי תופעה חדשה יחסית ואין עליה ספרות מחקרית רבה. במקומות מסוימים יש המכנים זאת Anorexia Athletics אף על פי שספורטאים עלולים לפתח גם הפרעות אכילה אחרות שאינן אנורקסיה, לפעמים ברמה תת-קלינית.